bielien svst
hollande
anden gedinge dat geweest heeft inde banck voir
meye ende scepen van loeven tusschen henricke bielien
aenlegge ter eender zijden ende henr de hollande
verweerde ter ande Aldair de voirs aenlegge yerst
heeft doen lesen eene scepen brief van loeven staende
Inde yerste came vander daet xi decebr ano xc
spreken van xvii rins guld die de voirs verweerde
hem hadde geloeft ende dentinden heeft hij gecontedeert
dat de selve verweerde sculd soude sijn hem opte legge
ende te betale de voirs some dair aff bewijssenisse
te doene van betalingen oft dat hij gehoude soude
blive tot dat hij deen van tween hadde gedaen hem
des gedragen tot den rechte en vonisse Dair op
de voirs verweerde heeft doen seggen dat hem van
dien des voirs aenleggs eyssche niet genoech en
conde verwonden ende dat hem leet wae ende hij
beclaechde dat hij hem soe vele hadde betaelt van
sulken valschen ende ombilliken goede voir goet goet
hem vercocht doende voirt seggen dat inden
mey ano negetich lestleden oft dair omtr de voirs
aenlegge vercochte den voirs verweerde seke greyn
gherste ende have totter somen toe va tweensestich
mudden elc mudde ghersten dair af om xxiii st
en elc mudde haven om xxi st en dat hij hem dat
goet en greyn voir goet goet vercocht Ten anden
male dat tvoirs goet dwelc de voirs bielien
den voirs hollande vercocht verdroncken hadde geweest
voir ende eer hij dat den voirs hollande vercochte
ende tot dien alsmen tvoirs goet uute scepe dede
dat het alsoe heet was ende soe ontfunct dat
de ghene diet hanteerden hue handen ende voeten
dair aen verbernden ende dat het hadde eene quade
stuuckende locht ende alsulck dat de ghene die
vanden selve hadden gehadt hadden bevonde dat
inder hanteringen ende bereyden om tot moute te
bringen werdde struckende ende verrottende opden
vloer dairt alsoe lach int bereyden als dat niet moegelij
en was enich drinckelijc bier dair af te vrouwen